Þórir Hergeirsson er kominn með norska kvennalandsliðið í handbolta í tíunda sinn í úrslit á stórmóti. Þórir stýrði Noregi til sigurs í undanúrslitum heimsmeistaramótsins á Spáni í gærkvöld.
Noregur mætti heimakonum í liði Spánar í undanúrslitum og eftir jafnan fyrri hálfleik, þar sem staðan var 11-11 sýndi norska liðið styrk sinn í seinni hálfleik. Frábær vörn og markvarsla lagði grunninn að sex marka sigri, 27-21. Þórir Hergeirsson, sem jafnan er kenndur við heimabæ sinn á Selfossi, hefur verið aðalþjálfari norska liðsins frá 2009. Hann hefur verið búsettur í Noregi frá 1986, en er með sterkar rætur til Íslands og kemur oft heim. Frá því Þórir tók við sem aðalþjálfari 2009 hefur hann nú tíu sinnum komið Noregi í úrslitaleik stórmóts. Hann gerði Noreg að heimsmeistara 2011 og 2015 en á svo silfur frá HM 2017. Þá hefur hann gert Noreg fjórum sinnum að Evrópumeistara, 2010, 2014, 2016 og 2020 en tapaði í úrslitum EM 2012 fyrir Svartfjallalandi eftir tvíframlengdan leik. Þá varð Noregur Ólympíumeistari undir stjórn Þóris í London 2012. Í úrslitum mætir Noregur liði Ólympíumeistara Frakklands. Úrslitaleikurinn er á morgun, sunnudag og hefst klukkan hálffimm. Hann verður sýndur í beinni útsendingu á RÚV 2.
FH verður á toppi úrvalsdeildar karla í handbolta yfir jólin, og raunar alveg fram í febrúar eftir úrslit gærkvöldsins í deildinni. Keflavík situr á toppi úrvalsdeildar karla í körfubolta. Nánar má lesa um úrslit leikja gærkvöldsins á ruv.is.
En svo er það enska úrvalsdeildin í fótbolta. Fimm af tíu leikjum helgarinnar hefur verið frestað vegna kórónuveirusmita í herbúðum liðanna. Aðeins tveir leikir af sex sem átti að spila í dag fara fram. Aston Villa tekur á móti Burnley klukkan þrjú og Leeds mætir Arsenal klukkan hálfsex. Það verða svo þrír leikir á dagskrá á morgun. Þrjú efstu lið deildarinnar verða þá öll í eldlínunni. Newcastle fær Manchester City í heimsókn. Úlfarnir taka á móti Chelsea og Tottenham fær Liverpool til sín. Tottenham hefur þó ekkert spilað að undanförnu þar sem síðustu leikjum var frestað vegna Covid. Þá eru minnst þrír leikmenn Liverpool með kórónuveiruna, en leikurinn á morgun er í það minnsta enn á dagskrá.